Document ID: 31996D0076

ΑΠΟΦΑΣΗ ΤΗΣ ΕΠΙΤΡΟΠΗΣ της 4ης Οκτωβρίου 1995 σχετικά με ενίσχυση που χορήγησαν οι Κάτω Χώρες στην εταιρεία κατασκευής φορτηγών οχημάτων DAF (Το κείμενο στην ολλανδική γλώσσα είναι το μόνο αυθεντικό) (Κείμενο που παρουσιάζει ενδιαφέρον για τον ΕΟΧ) (96/76/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας, και ιδίως το άρθρο 93 παράγραφος 2 πρώτο εδάφιο της εν λόγω συνθήκης,
τη συμφωνία για τη δημιουργία του Ευρωπαϊκού Οικονομικού Χώρου, και ιδίως το άρθρο 62 παράγραφος 1 στοιχείο α) της εν λόγω συμφωνίας,
Έχοντας δώσει στα ενδιαφερόμενα μέρη τη δυνατότητα να υποβάλουν τις παρατηρήσεις τους, σύμφωνα με τα προαναφερθέντα άρθρα (1),
Εκτιμώντας ότι:
Ι
Η Επιτροπή ενημέρωσε με επιστολή της 16ης Νοεμβρίου 1993 την ολλανδική κυβέρνηση σχετικά με την απόφασή της να κινήσει τη διαδικασία του άρθρου 93 παράγραφος 2 της συνθήκης ΕΚ αναφορικά με την παρέμβαση του ολλανδικού Δημοσίου στη νέα εταιρεία DAF (DAF Trucks NV) καθώς και αναφορικά με κάθε άλλου είδους ενισχύσεις που καταβλήθηκαν στο πλαίσιο της λύσης της πρώην εταιρείας DAF (DAF NV) και κάλεσε την ολλανδική κυβέρνηση να υποβάλει τις παρατηρήσεις της εντός ενός μηνός από την ημερομηνία της εν λόγω επιστολής.
Κατά τη φάση της διαδικασίας, η Επιτροπή εξέφρασε σοβαρές αμφιβολίες σχετικά με το συμβιβάσιμο των ενισχύσεων για τους ακόλουθους λόγους:
- η δημόσια παρέμβαση πραγματοποιήθηκε σε εταιρεία η οποία αντιμετώπιζε δυσχέρειες στη λειτουργία της και δραστηριοποιείτο σε τομέα που γίνεται λόγος για πλεονάζουσα παραγωγική ικανότητα,
- η πραγματοποιηθείσα το 1990 αναδιάταξη της πρώτης δέσμης πιστώσεων για την τεχνική ανάπτυξη (TOK - Technische Ontwikkelingskrediet) δεν έχει οδηγήσει μέχρι στιγμής σε σημαντική εξοικονόμηση κεφαλαίων για λογαριασμό της εταιρείας,
- η αιτιολόγηση και η επιλογή της χρονικής στιγμής παροχής του τελευταίου δανείου ΤΟΚ,
- τμήμα της ανακοινωθείσας επιδότησης για έρευνα χορηγήθηκε πριν από τη έγκριση της Επιτροπής,
- η ΝΙΒ ανέβαλε την καταβολή της πρώτης δόσης αποπληρωμής δανείου συνολικού ύψους 30 εκατομμυρίων ολλανδικών φιορινιών,
- χορηγήθηκε ενδιάμεση πίστωση,
- η συμμετοχή του δημοσίου στη νέα εταιρεία DAF, συμπεριλαμβανομένης της συμμετοχής στο μετοχικό κεφάλαιο και στη σύναψη δανείου επιχειρηματικού κινδύνου είναι πιθανό να μη συμβιβάζεται με τις συνήθεις επιχειρηματικές πρακτικές σε μια οικονομία της αγοράς,
- η πώληση των στοιχείων του ενεργητικού της πρώην εταιρείας DAF στη νέα εταιρεία και ο ρόλος του Δημοσίου πιθανόν να απέφεραν οικονομικά οφέλη στη νέα εταιρεία λόγω της χαμηλής τιμής αγοράς των εν λόγω στοιχείων του ενεργητικού από τη νέα εταιρεία.
Επειδή η περίπτωση αυτή εμπίπτει στο πλαίσιο των κανόνων που διέπουν τη χορήγηση κρατικών ενισχύσεων στην αυτοκινητοβιομηχανία, η Επιτροπή προσέθεσε ότι οι ενισχύσεις μπορούν να καταβληθούν μόνο εφόσον πληρούνται ορισμένοι αυστηρά καθορισμένοι όροι. Οι όροι αυτοί μπορούν να επιβληθούν μόνο μέσω οριστικής απόφασης που θα ληφθεί σύμφωνα με την εν λόγω διαδικασία.
ΙΙ
Μετά την έναρξη της διαδικασίας, η ολλανδική κυβέρνηση υπέβαλε τις παρατηρήσεις της με επιστολή της 2ας Φεβρουαρίου 1994. Η Επιτροπή έλαβε συμπληρωματικές πληροφορίες από την ολλανδική κυβέρνηση με επιστολή που της απέστειλε στις 14 Σεπτεμβρίου 1994 και η οποία περιελάμβανε τις απαντήσεις σε λεπτομερές ερωτηματολόγιο που είχε αποστείλει η Επιτροπή στις 14 Ιουνίου 1994.
Η Επιτροπή ζήτησε περισσότερες πληροφορίες με επιστολή που απέστειλε στις 14 Νοεμβρίου 1994 και η οποία απευθυνόταν τόσο στη βελγική όσο και στην ολλανδική κυβέρνηση, ώστε να προετοιμάσει κατάλληλα την επίσκεψη εκπροσώπου της στις εγκαταστάσεις της DAF στο Eindhoven και το Westerlo. Η ολλανδική κυβέρνηση απάντησε στις ερωτήσεις αυτές με επιστολή της 23ης Ιανουαρίου 1995. Η επίσκεψη στην εταιρεία πραγματοποιήθηκε στις 30 Ιανουαρίου 1995 ενώ την 1η Φεβρουαρίου 1995 επακολούθησε τελική συνάντηση μεταξύ της Επιτροπής, των αρχών των δύο κρατών μελών και των ανώτατων διευθυντικών στελεχών της DAF στο Eindhoven.
Η Επιτροπή υπέβαλε ορισμένες τελικές ερωτήσεις με τηλεομοιοτυπία που απέστειλε στις 8 Φεβρουαρίου 1995 και ορισμένες απαντήσεις της επιδόθηκαν γραπτώς ενώ άλλες απαντήθηκαν προφορικώς κατά τη διμερή συνάντηση μεταξύ της Επιτροπής αφενός και των ολλανδικών και βελγικών αρχών αφετέρου που πραγματοποιήθηκε στις 14 Φεβρουαρίου 1995.
Στις 6 Μαρτίου 1995, πραγματοποιήθηκε συνάντηση μεταξύ της Επιτροπής αφενός και των ολλανδικών και βελγικών αρχών αφετέρου κατά την οποία εξετάσθηκαν λεπτομερώς οι συνθήκες κάτω από τις οποίες ετέθη υπό καθεστώς αναστολής πληρωμών η DAF NV και η εξαγορά της από την εταιρεία DAF Trucks NV. Κατά τη διάρκεια των συζητήσεων τέθηκαν από την πλευρά της Επιτροπής ορισμένες ερωτήσεις σχετικά με τη διαδικασία πτώχευσης. Οι απαντήσεις συντάχθηκαν στις 23 Μαρτίου 1995 από τους νομικούς συμβούλους του ολλανδικού κράτους και απεστάλησαν αυθημερόν με τηλεομοιοτυπία στην Επιτροπή.
Στις 7 Απριλίου 1995, οι ολλανδικές αρχές διαβίβασαν, ύστερα από μια περαιτέρω διμερή επαφή που είχαν στις 28 Μαρτίου 1995, περισσότερες πληροφορίες σχετικά με τις συνθήκες κάτω από τις οποίες πραγματοποιήθηκαν οι διαδικασίες πτώχευσης και εξαγωγάς της DAF NV.
Η Επιτροπή ζήτησε από τις ολλανδικές αρχές στις 24 Απριλίου 1995 να της παράσχουν περισσότερες πληροφορίες σχετικά με τις συνθήκες κάτω από τις οποίες πραγματοποιήθηκε η εξαγορά και οι οποίες ήταν αναγκαίες για τη διατύπωση της πρότασης απόφασης. Οι ολλανδικές αρχές ανταποκρίθηκαν στο αίτημα αυτό για περισσότερες πληροφορίες με επιστολή τους που εστάλη στις 23 Μαΐου 1995.
Οι ολλανδικές αρχές παρείχαν συμπληρωματικές πληροφορίες σχετικά με τις ενισχύσεις που χορηγήθηκαν στην DAF NV πριν τεθεί η εν λόγω εταιρεία υπό καθεστώς αναστολής πληρωμών, με επιστολές της 24ης Μαΐου και της 7ης Ιουνίου 1995.
ΙΙΙ
Με επιστολή της 16ης Φεβρουαρίου 1994, η Επιτροπή κάλεσε την ολλανδική κυβέρνηση να σχολιάσει τις παρατηρήσεις που διατύπωσε η εταιρεία Klesch & Company Limited τις οποίες έλαβε η Επιτροπή στις 30 Νοεμβρίου 1993. Η εταιρεία αυτή υποστήριξε ότι υπέβαλε στις 24 Φεβρουρίου 1993 προσφορά, με την επιφύλαξη σύναψης μιας σύμβασης, στους συνδίκους πτώχευσης της εταιρείας για την αγορά των ιδίων στοιχείων του ενεργητικού που αγοράσθηκαν από την εταιρεία DAF Trucks NV. Κατά τους ισχυρισμούς της εν λόγω εταιρείας, η προσφορά αυτή απορρίφθηκε επειδή οι σύνδικοι πτώχευσης επιθυμούσαν να εκποιήσουν τα στοιχεία του ενεργητικού σε όμιλο εταιρειών του Δημοσίου σε τιμή κατώτερη εκείνης που ίσχυε στην αγορά.
Η ολλανδική κυβέρνηση απάντησε με επιστολή της 19ης Ιουλίου 1994 υποστηρίζοντας κατά βάση ότι η προσφορά αυτή έφθασε με μεγάλη καθυστέρηση.
Στις 15 Φεβρουαρίου η ΝΙΒ υπέβαλε τις παρατηρήσεις της στο πλαίσιο της έναρξης της διαδικασίας. Στις 28 Φεβρουαρίου 1994 υπέβαλαν τις παρατηρήσεις τους πολλοί μέτοχοι της DAF Trucks NV (ο όμιλος VDL, η εταιρεία Nationale Nederlanden, η DAF Trucks NV και η Evicar). Την ίδια ημέρα η Επιτροπή και αφού είχε δημοσιευθεί η έναρξη της διαδικασίας έλαβε τις παρατηρήσεις της DAF Trucks NV καθώς και των ολλανδών συνδίκων πτώχευσης της εταιρείας DAF NV, ενώ παράλληλα οι προαναφερθέντες δήλωσαν ότι είναι έτοιμοι να αποστείλουν περισσότερες πληροφορίες εάν αυτό κριθεί απαραίτητο. Η Επιτροπή με επιστολή της 1ης Ιουνίου 1994, ζήτησε από τους συνδίκους πτώχευσης της εταιρείας να της αποστείλουν πληροφορίες, οι οποίες εστάλησαν την 1η Αυγούστου 1994.
Η αντίδραση των ολλανδικών αρχών στις παρατηρήσεις των προαναφερθέντων ενδιαφερομένων μερών τα οποία όλα υποστήριζαν την άποψή τους, εμπεριέχεται σε τηλεομοιοτυπία που εστάλη στις 23 Μαρτίου 1995.
Η Επιτροπή ύστερα από τη δημοσίευση της έναρξης της διαδικασίας του άρθρου 93 παράγραφος 2 της συνθήκης ΕΚ στην Επίσημη Εφημερίδα των Ευρωπαϊκών Κοινοτήτων δεν έλαβε άλλες παρατηρήσεις από άλλα κράτη μέλη ή άλλα ενδιαφερόμενα μέρη σχετικά με την υπόθεση αυτή.
IV
Αναφορικά με την πραγματοποιηθείσα το 1990 αναδιάταξη του πρώτου δανείου ΤΟΚ, του NTG («Nieuwe Truck Generatie»)-ΤΟΚ η ολλανδική κυβέρνηση υποστήριξε τα ακόλουθα:
- Δεν είναι βέβαιο εάν ήταν αναγκαία η κοινοποίηση επειδή οι αρμόδιοι ενεργούσαν σύμφωνα με τις συνήθεις εμπορικές πρακτικές σ' ότι αφορά το εν λόγω δάνειο. Με την αναδιάταξη του δανείου εξασφάλισαν, κατά τη γνώμη τους, σε μεγαλύτερο βαθμό την αποπληρωμή του δανείου αυτού. Δεν μπορούσαν να συμφωνήσουν με τον παραλληλισμό που επιχειρήθηκε να γίνει κατά την έναρξη της διαδικασίας με την υπόθεση της εταιρείας Volvo Cars, επειδή η υπόθεση αυτή αφορούσε τη χορήγηση δανείου από το Δημόσιο το οποίο ήταν μέτοχος της εταιρείας και δεν επρόκειτο για δάνειο ΤΟΚ το οποίο χορηγείται βάσει ενός εγκεκριμένου σχεδίου.
- Η αποπληρωμή του δανείου ΤΟΚ εξαρτάται από την εμπορική επιτυχία των προϊόντων που αναπτύσσονται μέσω του προγράμματος στο οποίο χορηγήθηκε ενίσχυση. Το χρηματοδοτικό αυτό μέσο υπόκειται σε έγκριση από την Επιτροπή. Σε περίπτωση που το πρόγραμμα αυτό αποτύχει παύει να ισχύει και η έννοια της ενίσχυσης επειδή δεν υπάρχει προϊόν το οποίο μπορεί να προκαλέσει στρέβλωση του ανταγωνισμού ενώ εάν το εν λόγω πρόγραμμα επιτύχει τότε δεν τίθεται θέμα ενίσχυσης εφόσον ο δικαιούχος είναι υποχρεωμένος να καταβάλει τους τόκους μέχρι την οριστική αποπληρωμή του δανείου. Στην πράξη, εφόσον το τμήμα του δανείου ΤΟΚ το οποίο αφορά τις δαπάνες που καταβλήθηκαν για το F80, το οποίο απέτυχε, δεν έχει χαρισθεί όπως θα είχε συμβεί σύμφωνα με τους όρους ενός δανείου ΤΟΚ, η εταιρεία υποχρεούται να επιστρέψει ένα αυξημένο ποσό καθώς πρέπει να αναπληρώσει ολόκληρο το ποσό του δανείου που σχετιζόταν το F80 και το F95, και μάλιστα αποκλειστικά και μόνο με τα κέρδη που θα προκύψουν από το F95. Το γεγονός ότι η εξόφληση του δανείου πραγματοποιείται εφόσον υπάρχουν κέρδη δίνει τις δυνατότητες για άσκηση μεγαλύτερου ελέγχου και η εφαρμογή της μεθόδου αυτής αποφασίστηκε ύστερα από μακρές διαβουλεύσεις με την DAF NV. Αναφορικά με τις εγγυήσεις πρέπει να υπογραμμιστεί ότι δεν είναι σύνηθες να ζητούνται εγγυήσεις για δάνεια ΤΟΚ επειδή τα δάνεια αυτά χρηματοδοτούν προγράμματα υψηλού κινδύνου και οι εταιρείες υποβάλλουν αιτήσεις για χορήγηση δανείου ΤΟΚ μόνον όταν οι εμπορικοί δανειοδότες διστάζουν να χρηματοδοτήσουν τα σχετικά προγράμματα.
Αναφορικά με το τελευταίο δάνειο ΤΟΚ το NML («Nieuwe Medium Line») - ΤΟΚ που χορηγήθηκε το 1991 και επαυξήθηκε με μια δεύτερη δόση το 1992, η ολλανδική κυβέρνηση υποστήριξε τα ακόλουθα:
- το εν λόγω δάνειο ΤΟΚ αφορά προϊόντα καινοτομίας: η εταιρεία διαβίβασε λεπτομερείς πληροφορίες οι οποίες αποδεικνύουν ότι η νέα σειρά φορτηγών μεσαίου μεγέθους (DAF 75/85) αποτελούσαν προϊόντα καινοτομίας στην αγορά φορτηγών,
- παρόλο που η DAF παρουσίαζε ζημίες κατά την περίοδο αυτή, η εν λόγω εταιρεία εισήχθηκε στο χρηματιστήριο, σημειώνοντας μάλιστα επιτυχία κατά την έκδοση των μετοχών. Σ' ό,τι αφορά την αύξηση του δανείου που πραγματοποιήθηκε τον Ιούλιο του 1992 οι ολλανδικές αρχές υποστήριξαν ότι ακόμη και εκείνη την περίοδο δεν διατηρούσαν αμφιβολίες σχετικά με τη συνέχιση της λειτουργίας της εταιρείας επειδή οι μακροπρόθεσμες προοπτικές ήταν ευνοϊκές. Οι πρώτες ενδείξεις που αφορούσαν τα προβλήματα φερεγγυότητας της εταιρείας παρουσιάστηκαν μόλις το Νοέμβριο του 1992. Από τη στιγμή αυτή και έπειτα τα γεγονότα εξελίχθηκαν ραγδαία,
- οι ολλανδικές αρχές υποστήριξαν επίσης ότι είναι πιθανό να επανακτήσουν το καταβληθέν ποσό που ανέρχεται σε 33,5 εκατομμύρια ολλανδικά φιορίνια σύν τους δεδουλευμένους τόκους επειδή το δάνειο αυτό έχει δηλωθεί στους συνδίκους πτώχευσης της DAF NV, ως οφειλή που δεν καλύπτεται από εμπράγματες εγγυήσεις.
Αναφορικά με την επιδότηση έρευνας ύψους 1,55 εκατομμυρίων ολλανδικών φιορινιών, η ολλανδική κυβέρνηση υποστήριξε τα ακόλουθα:
- Η πρώτη δόση καταβλήθηκε υπό τον όρο της έγκρισης της κοινοποιηθείσας ενίσχυσης από την Επιτροπή. Η δόση αυτή αντιστοιχούσε στο 80 % της προβλεφθείσας ενίσχυσης για δαπάνες έρευνας που πραγματοποιήθηκαν μέχρι τα μέσα του 1992. Η DAF δεν έλαβε καμία προκαταβολή για περαιτέρω έρευνες που πραγματοποιήθηκαν μέχρι τη στιγμή που τέθηκε υπό καθεστώς αναστολής πληρωμών.
- Η κοινοποιηθείσα αυτή ενίσχυση συμβιβάζεται με το κοινοτικό πλαίσιο κρατικών ενισχύσεων στην αυτοκινητοβιομηχανία, επειδή αποτελεί πραγματική ενίσχυση στον τομέα Ε& Α προωθώντας κατ' αυτόν τον τρόπο την ανάπτυξη τεχνολογιών που στοχεύουν στην κατασκευή κινητήρων τύπου Diesel οι οποίοι ρυπαίνουν λιγότερο και εξοικονομούν περισσότερη ενέργεια.
- Η ολλανδική κυβέρνηση υποστήριξε επιπρόσθετα ότι είναι πιθανό να επανακτήσει το ποσόν αυτό δηλώνοντάς το ως οφειλή που δεν καλύπτεται από εμπράγματες εγγυήσεις στους συνδίκους πτώχευσης της DAF NV.
Αναφορικά με την αναβολή, από την ΝΙΒ, της εξόφλησης της πρώτης δόσης ύψους 2,5 εκατομμυρίων ολλανδικών φιορινιών του δανείου συνολικού ύψους 30 εκατομμυρίων ολλανδικών φιορινιών, οι ολλανδικές αρχές υποστήριξαν ότι εφόσον δεν έγινε παράταση της προθεσμίας καταβολής και επειδή δεν αποφασίστηκε ποτέ η αναβολή της εξόφλησης αυτού του δανείου που οφείλει η DAF, το σχετικό τμήμα του δανείου δεν ήταν πλέον εξηρτημένο αλλά μετατράπηκε σε μη καλυπτόμενη από ασφάλεια οφειλή όπως ήταν και οι υπόλοιπες οφειλές. Επιπρόσθετα αξίζει να αναφερθεί ότι η DAF NV αρνήθηκε να εξοφλήσει πολλά άλλα εμπορικά δάνεια την εποχή εκείνη. Κατά συνέπεια δεν υφίσταται διαφορά στον τρόπο με τον οποίον οι διάφοροι δανειστές αντιμετώπισαν την DAF NV. Ο τρόπος αντιμετώπισης του προβλήματος από το ολλανδικό κράτος είναι σύμφωνος με τις εμπορικές πρακτικές στον τομέα αυτό και δεν αποτελεί κρατική ενίσχυση.
Αναφορικά με την ενδιάμεση πίστωση ύψους 120 εκατομμυρίων ολλανδικών φιορινιών, εκ των οποίων τα 60 εκατομμύρια καλύπτονταν από εγγύηση του κράτους η οποία θα επέτρεπε στην εταιρεία να συνεχίσει τις δραστηριότητές της για τρεις εβδομάδες ώστε να μειώσει όσο το δυνατό περισσότερο τις ζημίες που θα προέκυπταν από την παύση των δραστηριοτήτων της, η ολλανδική κυβέρνηση παρατήρησε ότι, όπως ανέφερε και στην προηγούμενη αιτιολόγησή της, υπήρχαν αρκετές εμπράγματες ασφάλειες. Επιπλέον οι σύνδικοι πτώχευσης εξέφρασαν την προσδοκία ότι το δάνειο αυτό θα εξοφληθεί πλήρως. Στο μεταξύ οι αρχές επιβεβαίωσαν το γεγονός ότι το δάνειο είχε εξοφληθεί πλήρως συμπεριλαμβανομένων και των τόκων.
Αναφορικά με την κρατική συμμετοχή ύψους 155 εκατομμυρίων ολλανδικών φιορινιών στο μετοχικό κεφάλαιο της εταιρείας DAF Trucks NV, που αντιστοιχεί στο 41,78 % του μετοχικού κεφαλαίου, η ολλανδική κυβέρνηση υποστήριξε τα εξής:
- Δεν υφίσταται ενίσχυση επειδή η συμμετοχή αυτή βασίσθηκε σε επιχειρηματικό σχέδιο το οποίο διαφέρει από το σχέδιο αναδιάρθρωσης που καταρτίσθηκε πριν από την αναστολή πληρωμών και του οποίου η σκοπιμότητα απετέλεσε αντικείμενο ελέγχου από εξωτερικούς συμβούλους.
- Οι ιδιώτες επενδυτές συμμετείχαν στο μετοχικό κεφάλαιο κάτω από τους ίδιους όρους γεγονός το οποίο αποδεικνύει την ύπαρξη εμπιστοσύνης στην εταιρεία DAF Trucks NV. Σ' ό,τι αφορά τη διάκριση μεταξύ μετοχών τύπου Α και τύπου Β η ολλανδική κυβέρνηση διατείνεται ότι οι κάτοχοι μετοχών τύπου Β έχουν τα ίδια δικαιώματα ως προς την είσπραξη των μερισμάτων θα αναληφθούν δε τυχόν καθυστερήσεις στις πληρωμές μερισμάτων των μετοχών τύπου Β. Η διάκριση θα πάψει να υφίσταται από την 1η Ιανουαρίου 2000.
- Εκτός από τα οικονομικά επιχειρήματα πρέπει να αποδοθεί μεγάλη βαρύτητα στον αντίκτυπο που θα έχουν οι εν λόγω εξελίξεις στην περιοχή του Νοτιοανατολικού Brabant όπου έχει τις εγκαταστάσεις της η DAF και η οποία εντάσσεται στις περιοχές του Στόχου 2.
- Αναφορικά με τη «διαδοχή εκ του νόμου» της DAF NV από την εταιρεία DAF Trucks NV για την οποία έγινε μνεία κατά την έναρξη της διαδικασίας, οι ολλανδικές αρχές δήλωσαν ότι οι μέτοχοι των δύο εταιρειών δεν είναι οι ίδιοι και ότι η εταιρεία DAF Trucks NV έχει διαφορετικό πρόγραμμα παραγωγής ενώ το επιχειρηματικό σχέδιό της διαφέρει από το προηγούμενο σχέδιο αναδιάρθρωσης. Επιπρόσθετα πρέπει να τονισθεί ότι δεν ήταν γνωστή η ταυτότητα του 46 % των μετόχων της DAF NV. Οι αποφάσεις για κρατική συμμετοχή τόσο της περιφέρειας της Φλάνδρας όσο και του ολλανδικού δημοσίου αποτελούν δύο ξεχωριστές αποφάσεις δύο διαφορετικών αρχών. Η περιφέρεια της Φλάνδρας δεν συμμετείχε στην πρώτη εταιρεία DAF ενώ η συμμετοχή της ολλανδικής κυβέρνησης είχε περιοριστεί στο 1,8 %. Κατά συνέπεια δεν είναι δυνατόν να υποστηριχθεί ότι η νέα εταιρεία αποτελεί την εκ του νόμου διάδοχο της πρώην εταιρείας.
- Οι ολλανδικές αρχές παρείχαν, τόσο κατά το στάδιο της προπαρασκευής της επίσκεψης όσο και κατά τη διάρκεια της επίσκεψης, στο εργοστάσιο αρκετά αποδεικτικά στοιχεία τα οποία συνηγορούν υπέρ της άποψής τους ότι το επιχειρηματικό σχέδιο, το οποίο αποτελούσε τη βάση της συμμετοχής τους, εκτελείται κανονικά και ότι έχει σχεδόν επιτευχθεί το επίπεδο κερδοφορίας που προβλέπεται από το επιχειρηματικό σχέδιο με συνέπεια να καταστεί δυνατή η πληρωμή μερισμάτων στους μετόχους. Κατ'αυτόν τον τρόπο η επένδυση των ολλανδικών αρχών στην εταιρεία φορτηγών DAF NV είναι αυτή καθεαυτή κερδοφόρα και εντάσσεται στο πλαίσιο των συνήθων επιχειρηματικών πρωτοβουλιών.
- Ένα τελευταίο στοιχείο είναι ότι η συμμετοχή του δημοσίου στην εταιρεία DAF Trucks NV έχει μειωθεί σε ποσοστό κάτω του 50 % λόγω της πώλησης από τις ολλανδικές και φλαμανδικές αρχές 100 εκατομμυρίων μετοχών. Συνεπώς έχει επιτευχθεί το συνδυασμένο επίπεδο συμμετοχής που προβλέπεται από τη σχετική συμφωνία.
Αναφορικά με την αγορά των στοιχείων ενεργητικού και το ρόλο του δημοσίου, η ολλανδική κυβέρνηση υποστήριξε τα ακόλουθα:
- Κατά τη διάρκεια της σχετικής διαδικασίας είχαν τη δυνατότητα και άλλα ενδιαφερόμενα μέρη να υποβάλουν προσφορές λόγω της καθημερινής διαφημιστικής προβολής που πραγματοποιήθηκε από τον Ιανουάριο του 1993. Εκτός από τους υποψήφιους μετόχους της DAF Trucks NV ουδείς άλλος είχε υποβάλει προσφορά έως τις 20 Φεβρουαρίου 1993, ημερομηνία κατά την οποία έγινε δυνατή η επίτευξη κατ' αρχήν συμφωνίας μεταξύ των συνδίκων πτώχευσης της εταιρείας και των εγγυητριών τραπεζών αναφορικά με την αξία των στοιχείων του ενεργητικού. Η προσφορά της Klesch της 24ης Φεβρουαρίου έφθασε συνεπώς πολύ αργά. Επιπρόσθετα οι σύνδικοι πτώχευσης της εταιρείας όφειλαν να δράσουν ταχύτατα για το συμφέρον της εταιρείας επειδή είναι κοινώς γνωστό ότι σε περίπτωση πώλησης λειτουργούσας επιχείρησης η διατήρηση της αβεβαιότητας αυτής μπορεί να αποβεί επιζήμια για την εμπορική θέση και την αξία της εταιρείας.
- Η συμφωνηθείσα τιμή που αποφασίσθηκε βάσει του διακανονισμού (407 εκατομμύρια) είναι μεν υψηλότερη από την αξία εκκαθάρισης (256,8 εκατομμύρια), αλλά παραμένει χαμηλότερη από την κανονική τρέχουσα αξία της εταιρείας εν λειτουργία (498,075 εκατομμύρια). Η τιμή πώλησης είναι εύλογη διότι σε αντίθετη περίπτωση οι ανεξάρτητοι σύνδικοι πτώχευσης δε θα είχαν πωλήσει σε αυτή την τιμή και ο δικαστής δε θα είχε εγκρίνει τη μεταβίβαση. Παράλληλα, το ολλανδικό κράτος δεν δύναται, σύμφωνα με το ολλανδικό δίκαιο, να ασκήσει οποιαδήποτε επιρροή στους συνδίκους πτώχευσης της εταιρείας. Η τιμή που επιτεύχθηκε είναι λογική εάν λάβουμε υπόψη ότι ήταν αποτέλεσμα εμπορικών διαπραγματεύσεων και ότι η θέση της DAF επιδεινωνόταν συνέχεια. Επιπρόσθετα οι πιστωτές που είχαν εμπράγματη ασφάλεια έπρεπε να συμφωνήσουν με την τιμή αγοράς ενώ οι σύνδικοι πτώχευσης αποφάσιζαν με γνώμονα το συμφέρον των πιστωτών που δεν καλύπτονταν από παρόμοιες ασφάλειες. Οι εκθέσεις αξιολόγησης των ανεξάρτητων εκτιμητών καθώς επίσης και οι εκτιμήσεις των συνδίκων πτώχευσης της εταιρείας αναφορικά με την τιμή αγοράς αποκλείουν το ενδεχόμενο να έχει χορηγηθεί ενίσχυση στο πλαίσιο της εν λόγω διαδικασίας.
Η άποψη του ολλανδικού κράτους ενισχύθηκε περαιτέρω από τα επιχειρήματα που διατύπωσαν οι νομικοί σύμβουλοι και οι σύνδικοι πτώχευσης της εταιρείας DAF NV οι οποίοι υποστήριξαν ότι σύμφωνα με την ολλανδική νομοθεσία περί πτώχευσης ισχύουν τα ακόλουθα:
- Η εκκαθάριση της εταιρείας DAF NV και οι σχετικές πράξεις συναλλαγής επί των περιουσιακών στοιχείων της εταιρείας αυτής έγιναν σύμφωνα με την ισχύουσα ολλανδική νομοθεσία περί εκκαθάρισης εταιρειών. Η ολλανδική νομοθεσία παρέχει στους συνδίκους πτώχευσης ένα σχετικό περιθώριο αναφορικά με την επιλογή της μεθόδου πώλησης αλλά θα πρέπει να τονισθεί ότι εκτιμάται εν γένει η πώληση σε ιδιώτες. Έτσι, οι σύνδικοι πτώχευσης της εταιρείας DAF NV, με την πρωτοβουλία που έλαβαν να συγκροτήσουν ένα φορέα ο οποίος θα αγόραζε την εταιρεία ενήργησαν στα πλαίσια των νομοθετικών διατάξεων.
- Για την επίτευξη συμφωνίας πώλησης της εταιρείας είναι αναγκαία η συναίνεση μόνο των πιστωτών που καλύπτονται από εμπράγματες ασφάλειες και όχι των πιστωτών που δε διαθέτουν ανάλογες ασφάλειες. Συνεπώς το ολλανδικό κράτος που ήταν πιστωτής χωρίς εμπράγματες ασφάλειες, δεν είχε τη δυνατότητα να εμποδίσει την επίτευξη της συμφωνίας πώλησης.
- Μια εταιρεία υπό σύσταση έχει την κατά νόμο νόμιμη δυνατότητα να συμμετάσχει σε συμφωνία πώλησης και μια παρόμοια συμφωνία που έχει έστω συναφεί προφορικά και δεν έχει ακόμη ολοκληρωθεί και εγκριθεί από τον επιβλέποντα δικαστή, συνεπάγεται έννομες συνέπειες δεσμευτικές για όλα τα εμπλεκόμενα μέρη που ενέχονται στη συμφωνία. Συνεπώς, το ολλανδικό κράτος δεν είχε τη δυνατότητα να αποσύρει την υπογραφή του από τη συμφωνία τη στιγμή που πληροφορήθηκε ότι υπήρχε πιθανότητα υποβολής υψηλότερης προσφοράς. Οι σύνδικοι πτώχευσης δεσμεύονταν επίσης από τη συμφωνία της 20ής Φεβρουαρίου 1993 και συνεπώς δεν είχαν τη δυνατότητα να αρχίσουν διαπραγματεύσεις για την προσφορά της εταιρείας Klesch & Company, η οποία ήταν εκπρόθεσμη και ίσχυε υπό τον όρο σύναψης σύμβασης.
- Ακόμη και αν υποθέσουμε ότι οι σύνδικοι πτώχευσης της εταιρείας είχαν παρόλα ταύτα τη δυνατότητα να αποδεχθούν αυτή την εναλλακτική υψηλότερη προσφορά η διαφορά που θα προέκυπτε θα έπρεπε να καταβληθεί στον OFASEC εάν λάβουμε υπόψη ότι ο οργανισμός αυτός είχε καλυφθεί με εμπράγματες ασφάλειες οι οποίες επεκτείνονται σε όλα τα στοιχεία του ενεργητικού του ομίλου εταιρειών DAF και κατ' αυτόν τον τρόπο θα είχε έμμεσα ωφελήσει τους προνομιούχους και μη προνομιούχους πιστωτές των βρετανικών θυγατρικών του ομίλου. Το ολλανδικό κράτος, το οποίο δεν ήταν πιστωτής των εταιρειών του ομίλου DAF στη Μεγάλη Βρετανία, δε θα μπορούσε να αποκομίσει κανένα όφελος από την επίτευξη υψηλότερης τιμής.
V
Η Επιτροπή όταν κίνησε τη διαδικασία του άρθρου 93, παράγραφος 2 της συνθήκης ΕΚ μνημόνευσε τις ακόλουθες παρεμβάσεις του ολλανδικού δημοσίου υπέρ της εταιρείας DAF, οι οποίες χρήζουν περαιτέρω ανάλυσης κατά την έννοια του άρθρου 92 της συνθήκης ΕΚ:
- Οι μη κοινοποιηθείσες και αναδιαταχθείσες πιστώσεις για τεχνική ανάπτυξη («ΤΟΚ») που χορηγήθηκαν στην πρώην εταιρεία DAF, εκ των οποίων εκκρεμούν 35,6 εκατομμύρια ολλανδικά φιορίνια, καθώς και η αναδιάταξη προηγούμενων πιστώσεων για τεχνική ανάπτυξη, τα αποτελέσματα των οποίων δε μπορούν να προσδιοριστούν ποσοτικά μέχρι στιγμής, είναι ενδεχόμενο να αποτελούν παράνομα χορηγηθείσες κρατικές ενισχύσεις και κατά συνέπεια να μη συμβιβάζονται με τις διατάξεις που προβλέπονται στο κοινοτικό πλαίσιο κρατικών ενισχύσεων στην αυτοκινητοβιομηχανία. Το ίδιο ισχύει και για τις επιδοτήσεις έρευνας ύψους 1,55 εκατομμυρίων ολλανδικών φιορινιών.
- Ακόμη και όταν κατέστη πρόδηλο ότι η πρώην εταιρεία DAF αντιμετώπιζε σοβαρές οικονομικές δυσχέρειες, η ολλανδική κυβέρνηση παρέλειψε να διασφαλίσει τα συμφέροντά της στην εταιρεία αυτή και δεν απαίτησε την παροχή επαρκών εγγυήσεων πριν αποφασίσει την αναδιάταξη των παλαιότερων χρηματοπιστωτικών ρυθμήσεων. Η αναβολή της εξόφλησης προηγούμενου δανείου της ΝΙΒ ύψους 2,5 εκατομμυρίων ολλανδικών φιορινιών, το οποίο δεν κατόρθωσε να επανακτήσει η ολλανδική κυβέρνηση από την πρώην εταιρεία DAF, αποτελεί ενδεχομένως κρατική ενίσχυση.
- Δεδομένου ότι η ενδιάμεση πίστωση που χορηγήθηκε την εποχή εκείνη δεν ήταν ανάλογη με τη συμμετοχή της ολλανδικής κυβέρνησης στην πρώην εταιρεία DAF είτε ως μετόχου είτε ως πιστωτή που καλύπτεται από εμπράγματη ασφάλεια, είναι δυνατό να υποστηριχθεί ότι το δάνειο ύψους 7,5 εκατομμυρίων ολλανδικών φιορινιών το οποίο δεν έχει εξοφληθεί μέχρι στιγμής, αποτελεί ενδεχόμενα κρατική ενίσχυση.
- Η πώληση των στοιχείων του ενεργητικού της πρώην εταιρείας DAF στη νέα εταιρεία και ο ρόλος που διαδραμάτισαν οι αρχές συνέτειναν ενδεχομένως στη δημιουργία οικονομικών πλεονεκτημάτων υπέρ της νέας εταιρείας τα οποία θα έχουν τη μορφή χαμηλότερης τιμής εξαγοράς των εν λόγω στοιχείων του ενεργητικού, στα οποία συμπεριλαμβάνεται η αγορά νέας τεχνολογίας και μεγάλου αποθέματος απώλητων φορτηγών σε τιμή χαμηλότερη από εκείνη που θα επιτυγχάνονταν με προκήρυξη πλειοδοτικού διαγωνισμού. Με τις παραπάνω ενέργειες κατέστη δυνατή η δημιουργία νέας νομικής οντότητας η οποία ουσιαστικά αποτελεί την ίδια εταιρεία όπως προηγουμένως με τη διαφορά ότι συνεχίζει να ανταγωνίζεται στην αγορά απαλλαγμένη από τα βάρη του παρελθόντος.
- Οι όροι συμμετοχής του ολλανδικού κράτους στο κεφάλαιο επιχειρηματικού κινδύνου της νέας εταιρείας (155 εκατομμύρια ολλανδικά φιορίνια σε μετοχικό κεφάλαιο και δάνεια επιχειρηματικού κινδύνου ύψους 45 εκατομμυρίων ολλανδικών φιορινίων που χορήγησε η ολλανδική κυβέρνηση) θα πρέπει να εξετασθούν λαμβάνοντας υπόψη την αρχή του ιδιώτη επενδυτή και να συγκριθούν με τους όρους συμμετοχής των ιδιωτών επενδυτών στη νέα εταιρεία. Σε περίπτωση που τα μέτρα αυτά εμπεριέχουν κρατικές ενισχύσεις προς τη νέα εταιρεία τότε το επιχειρηματικό σχέδιο θα πρέπει να εξετασθεί υπό το φως των διατάξεων του κοινοτικού πλαισίου κρατικών ενισχύσεων αναδιάρθρωσης στην αυτοκινητοβιομηχανία.
Η Επιτροπή ύστερα από λεπτομερή εξέταση των πληροφοριών που έλαβε κατά τη διάρκεια της διαδικασίας καθώς και κατά τη διάρκεια της διαδικασίας για τις ενισχύσεις που χορήγησαν οι βελγικές αρχές στην εταιρεία DAF, που διαμόρφωσε σχετικά με την αναδιάταξη του πρώτου δανείου ΤΟΚ (WTG-ΤΟΚ) το 1990 τελική γνώμη ως ακολούθως:
- Παρά το γεγονός ότι το αρχικό δάνειο χορηγήθηκε το 1993 βάσει εγκεκριμένου σχεδίου ενισχύσεων, η αναδιάταξη του δανείου αυτού έγινε το 1990, όταν ίσχυε το κοινοτικό πλαίσιο για τις κρατικές ενισχύσεις στην αυτοκινητοβιομηχανία και βάσει του πλαισίου αυτού έπρεπε να κοινοποιηθεί. Την ίδια περίπου περίοδο, η Επιτροπή εξέταζε την κοινοποίηση που αφορούσε την περίπτωση C 3/92 (αναπτυξιακά δάνεια που χορήγησαν το ολλανδικό κράτος και η εταιρεία Volvo Car. Corp. στην εταιρεία Volvo Car BV) και η οποία αφορούσε την τροποποίηση του σχεδίου εξόφλησης που είχε κοινοποιηθεί στην Επιτροπή. Η ολλανδική κυβέρνηση έπρεπε συνεπώς να γνωρίζει ότι οφείλει να κοινοποιήσει την αναδιάταξη του δανείου. Επιπρόσθετα, η ολλανδική κυβέρνηση δεν ανέφερε καμία άλλη περίπτωση δανείου. Επιπρόσθετα, η ολλανδική κυβέρνηση δεν ανέφερε καμία άλλη περίπτωση δανείου ΤΟΚ για το οποίο έγινε τέτοιου είδους αναδιάταξη. Κάτω από αυτές τις συνθήκες υπάρχουν τουλάχιστον υπόνοιες για την ύπαρξη κρατικών ενισχύσεων κατά τις εν λόγω αναδιατάξεις δανείων (2).
- Η αναδιάταξη του δανείου εμπεριείχε πράγματι κρατικές ενισχύσεις καθότι προέβλεπε την εξόφλησή του μόνο κατά τις κερδοφόρους χρήσεις της εταιρείας, και αυτό τη στιγμή που η εταιρεία παρουσίαζε σημαντικές ζημίες. Έτσι, η εταιρεία έλαβε έκτακτη οικονομική ενίσχυση, την οποία η Επιτροπή υπολογίζει σε 10 742 000 ολλανδικά φιορίνια κατά την ημερομηνία που η εν λόγω εταιρεία ετέθη υπό καθεστώς αναστολής πληρωμών (2 Φεβρουαρίου 1993). Κατά την εκτίμησή της αυτή η Επιτροπή βασίσθηκε σε ορισμένες μάλλον αισιόδοξες προβλέψεις σύμφωνα με τις οποίες επί μια τριετία κατά την περίοδο 1993-2002 η εταιρεία θα εμφανίσει ζημιές ενώ στη συνέχεια θα είναι αρκούντως κερδοφόρος ώστε να εξοφλίσει τις δόσεις του δανείου. Ο υπολογισμός λαμβάνει υπόψη την επιδότηση επιτοκίου υπέρ της DAF NV από τη στιγμή που χορηγήθηκε η ενίσχυση μέχρι την ημερομηνία που η εταιρεία ετέθη υπό καθεστώς αναστολής πληρωμών, χρησιμοποιώντας το επιτόκιο αναφοράς με το οποίο υπολογίζεται η ισοδύναμη καθαρή επιδότηση των περιφερειακών ενισχύσεων που χορηγούν οι Κάτω Χώρες. Σύμφωνα με το αναθεωρημένο αυτό χρονοδιάγραμμα αποπληρωμής το δάνειο θα εξοφληθεί πλήρως το 2002 αντί του 1998 που ίσχυε αρχικά.
- Η αναδιάταξη του δανείου κατέστησε δυνατή τη μετατροπή των οφειλόμενων δόσεων για το 1989 (οι οποίες ήσαν ληξιπρόθεσμες την 1.10.1990) σε δάνειο με επιτόκιο 8 % η εξόφληση του οποίου ενεβλήθη εκ νέου για τον Ιανουάριο του 1993. Το γεγονός αυτό συνεπάγεται αύξηση των ενισχύσεων για την αναδιάταξη κατά 6 979 000 ολλανδικά φιορίνια.
- Το δάνειο NTG-TOK χορηγήθηκε για την ανάπτυξη νέας σειράς βαρέων φορτηγών (F95). Παρότι, η ολλανδική κυβέρνηση υποστήριξε ότι το δάνειο ΤΟΚ χρησιμοποιήθηκε για την ανάπτυξη άλλης σειράς φορτηγών (F80) η οποία απέτυχε και ως εκ τούτου το δάνειο θα μπορούσε να είχε διαγραφεί, είναι φυσικό να θεωρηθεί ότι, αν ερμηνευθούν υπό τη στενή έννοια οι κανόνες των δανείων ΤΟΚ, η εταιρεία οφείλει να εξοφλήσει ολόκληρο το δάνειο από τον κύκλο εργασιών που θα πραγματοποιήσει από τη σειρά F95, δεδομένου ότι η σύμβαση για τη χορήγηση ενισχύσεων δεν διευκρίνιζε ότι το σχέδιο αυτό θα οδηγούσε στην ανάπτυξη δύο σειρών φορτηγών. Ως εκ τούτου η εξόφληση του δανείου θα μπορούσε νομίμως να πραγματοποιηθεί από τα έσοδα της μιας σειράς φορτηγών που κατασκευάσθηκαν με τις ενισχύσεις του προγράμματος αυτού.
- Η ολλανδική κυβέρνηση δεν ζήτησε καμία εμπράγματη ασφάλεια παρόλο που γνώριζε την οικονομική κατάσταση της εταιρείας εφόσον ήταν μέτοχός της. Αν και η Επιτροπή αναγνωρίζει ότι το μέτρο αυτό είχε εξαιρετικό χαρακτήρα, έχει την πεποίθηση ότι η συμφωνηθείσα αναδιάταξη εφαρμόστηκε επίσης κατ'εξαίρεση αν ληφθεί υπόψη ότι κατά την μακράν περίοδο χορήγησης δανείων ΤΟΚ δεν υπάρχει παρόμοιο παράδειγμα.
Αναφορικά με το τελευταίο δάνειο TOK (NML-TOK) που χηρηγήθηκε το 1991 και επαυξήθηκε με μια δεύτερη δόση το 1992, η Επιτροπή παρατηρεί τα εξής:
- Με το εν λόγω δάνειο ΤΟΚ χορηγήθηκαν παράνομες ενισχύσεις, επειδή οι ενισχύσεις αυτές δεν κοινοποιήθηκαν. Η εταιρεία κατόρθωσε με τη βοήθεια του εν λόγω δανείου ΤΟΚ να ανανεώσει τη σειρά των μοντέλων που διαθέτει στην αγορά σε μια στιγμή κατά την οποία δεν θα ήταν δυνατή η χρηματοδότηση των σχετικών δανείων από ιδίους πόρους ή από εξωτερικό δανεισμό.
- Τα δάνεια ΤΟΚ εντάσσονται σε εγκεκριμένο καθεστώς ενισχύσεων οι οποίες δεν χορηγούνται μόνο σε περιπτώσεις αποτυχίας του επενδυτικού σχεδίου αλλά και σε περιπτώσεις επιτυχίας, δεδομένου ότι χορηγούνται με επιτόκιο χαμηλότερο του ισχύοντος στην αγορά και ο τόκος κεφαλαιοποιείται χωρίς ανατοκισμό. Η Επιτροπή εκτιμά ότι η συνολική χορηγηθείσα ενίσχυση κατά την ημερομηνία που η εταιρεία τέθηκε υπό καθεστώς πτώχευσης ανέρχεται σε 35 990 000 ολλανδικά φιορίνια εκ των οποίων τα 33 489 000 αποτελούν την κύρια ενίσχυση και τα υπόλοιπα 2 501 000 ολλανδικά φιορίνια τους τόκους. Στα παραπάνω ποσά περιλαμβάνεται και η επιδότηση επιτοκίου που έλαβε η εταιρεία μεταξύ της ημερομηνίας χορήγησης της ενίσχυσης και της ημερομηνίας που τέθηκε υπό καθεστώς αναστολής πληρωμών και το οποίο καθορίζεται χρησιμοποιώντας το επιτόκιο αναφοράς βάσει του οποίου υπολογίζεται η ισοδύναμη καθαρή επιδότηση των περιφερειακών ενισχύσεων που χορηγούν οι Κάτω Χώρες. Το γεγονός ότι το ολλανδικό κράτος απαίτησε την επιστροφή από την πτωχεύσασα εταιρεία DAF NV μόνο 35 597 000 ολλανδικών φιορινιών συνεπάγεται ότι το υπόλοιπο ποσό ύψους 393 000 ολλανδικών φιορινιών αποτελεί επιπρόσθετη, όπως προαναφέρθηκε, ενίσχυση η οποία χορηγείται μέσω του δανείου.
- Η χορήγηση νέου δανείου ΤΟΚ το 1991 δεν δικαιολογείτο από οικονομικής πλευράς επειδή η DAF αντιμετώπιζε ήδη δυσκολίες στην αποπληρωμή του πρώτου δανείου ΤΟΚ. Η εξόφληση του παλαιότερου δανείου έπρεπε να πραγματοποιηθεί κατά τα έτη κερδοφορίας της εταιρείας 7 η εξόφληση οποιουδήποτε νέου δανείου ΤΟΚ θα επηρέαζε αναπόφευκτα την αποδοτικότητα της εταιρείας καθιστώντας κατ' αυτόν τον τρόπο επισφαλή την επιστροφή του παλαιού δανείου.
- Αναφορικά με την αύξηση του δανείου NML-ΤΟΚ του Ιουλίου 1992 αξίζει να σημειωθεί ότι δημιουργεί ακόμη περισσότερα ερωτηματικά επειδή χορηγήθηκε σε εποχή όπου η εν λόγω εταιρεία αντιμετώπιζε σημαντικές οικονομικές δυσχέρειες οι οποίες την οδήγησαν σε συστολή πληρωμών ύστερα από ένα εξάμηνο.
Αναφορικά με την επιδότηση έρευνας ύψους 1,55 εκατομμυρίων ολλανδικών φιορινιών, το ποσό αυτό χορηγήθηκε ως προκαταβολή για την ενίσχυση που κοινοποιήθηκε στην Επιτροπή προς έγκριση και δεν εντάσσεται σε κανένα συγκεκριμένο καθεστώς ενισχύσεων. Η βοήθεια αυτή καθεαυτή αποτελεί σαφώς κρατική ενίσχυση επειδή απάλλαξε την εταιρεία από το βάρος των συνήθων δαπανών για Ε& Α.
Αναφορικά με την αναβολή, από την ΝΙΒ, της εξόφλησης της πρώτης δόσης ύψους 2,5 εκατομμυρίων ολλανδικών φιορινιών για το δάνειο συνολικού ύψους 30 εκατομμυρίων ολλανδικών φιορινιών, η Επιτροπή συμφωνεί με την άποψη των ολλανδικών αρχών ότι το ολλανδικό κράτος δεν ενήργησε διαφορετικά απ' ό,τι οι λοιποί πιστωτές της εταιρείας DAF NV που δεν καλύπτονται από εμπράγματες ασφάλειες. Έτσι, η μη καταβληθείσα από την DAF NV δόση του δανείου πριν η εταιρεία βρεθεί σε κατάσταση αναστολής πληρωμών, δεν αποτελεί κρατική ενίσχυση.
Αναφορικά με το οφειλόμενο ποσό της ενδιάμεσης πίστωσης, ύψους 7,5 εκατομμυρίων ολλανδικών φιορινιών, η οποία χορηγήθηκε από την εγγύηση του ολλανδικού κράτους, η Επιτροπή έλαβε τη διαβεβαίωση των ολλανδικών αρχών ότι το συνολικό ποσό του δανείου συμπεριλαμβανομένων των τόκων έχει στο μεταξύ εξοφληθεί. Κατ' αυτόν τον τρόπο η μη κοινοποιηθείσα κρατική ενίσχυση έπαψε να υφίσταται.
Σχετικά με την κρατική συμμετοχή ύψους 155 εκατομμυρίων ολλανδικών φιορινιών, η οποία αντιστοιχεί στο 41,78 % του μετοχικού κεφαλαίου της νέας εταιρείας, θα πρέπει να σημειωθεί ότι η υπόθεση η οποία έγινε κατά την έναρξη της διαδικασίας, σύμφωνα με την οποία η κρατική συμμετοχή αποτελούσε ενδεχομένως κρατική ενίσχυση, δεν ευσταθεί κατά την άποψη της Επιτροπής. Εάν θεωρήσουμε ότι το κράτος διέθεσε τα κεφάλαια με τους ίδιους όρους που τα διέθεσαν και οι ιδιώτες μέτοχοι, των οποίων οι επενδυτές αποφάσεις έχουν πραγματική οικονομική σημασία, και εάν λάβουμε υπόψη μας ότι η εξέταση του επιχειρηματικού σχεδίου κατέδειξε ότι μπορεί να αναμένεται αξιόλογη απόδοση από τα κεφάλαια που διέθεσαν οι μέτοχοι, πρέπει να συμπεράνουμε ότι η απόφαση για συμμετοχή στο μετοχικό κεφάλαιο ήταν σύμφωνη με την αρχή του επενδυτή που λειτουργεί σε καθεστώς οικονομίας της αγοράς (3). Σύμφωνα λοιπόν με τα παραπάνω η συμμετοχή αυτή του κράτους στο μετοχικό κεφάλαιο δεν αποτελεί κρατική ενίσχυση.
Αναφορικά με την πώληση στοιχείων του ενεργητικού της πρώην εταιρείας DAF στη νέα εταιρεία και τον ρόλο που διαδραμάτισε το δημόσιο στην υπόθεση, η Επιτροπή θεωρεί ότι λόγω του δεσμευτικού χαρακτήρα που είχε για όλα τα εμπλεκόμενα μέρη η προφορική συμφωνία της 20ής Φεβρουαρίου 1993 το ολλανδικό δημόσιο δεν είχε τη δυνατότητα να αποσυρθεί μονομερώς από τη συμφωνία ακόμη και όταν πληροφορήθηκε εκ των υστέρων την ύπαρξη ελκυστικότερης προσφοράς. Επιπρόσθετα, οι νομικοί σύμβουλοι του ολλανδικού δημοσίου και οι σύνδικοι πτώχευσης κατέδειξαν ότι ακόμη και εάν είχε επιτευχθεί υψηλότερη τιμή πώλησης από την τιμή που κατέβαλε η DAF Trucks NV, το ολλανδικό δημόσιο, το οποίο ήταν πιστωτής μη καλυπτόμενος από εμπράγματες ασφάλειες, δεν θα είχε αποκομίσει επιπλέον όφελος αλλά αντίθετα θα επωφελούντο οι πιστωτές των θυγατρικών επιχειρήσεων του ομίλου DAF στο Ηνωμένο Βασίλειο. Κατά συνέπεια είναι δυνατόν να εξαχθεί το συμπέρασμα ότι το δημόσιο που ήταν πιστωτής της εταιρείας DAF NV ενήργησε όπως θα ενεργούσε και ένας ιδιώτης επενδυτής σ' ό,τι αφορά τις διαδικασίες πτώχευσης.
Θα πρέπει να υπογραμμιστεί ότι σύμφωνα με την ολλανδική νομοθεσία οι σύνδικοι πτώχευσης της DAF οφείλουν να ενεργούν ανεξάρτητα και κατά συνέπεια το κράτος δεν μπορεί να δώσει οδηγίες στους εν λόγω συνδίκους. Παρόλο που είναι δυνατόν να υποστηριχθεί ότι η DAF Trucks NV είχε οικονομικό όφελος προς τις χαμηλότερες τιμές αγοράς των στοιχείων του ενεργητικού, σε σχέση με εκείνες που θα προέκυπταν εάν είχε προκηρυχθεί διαγωνισμός, εντούτοις θα πρέπει να αναφερθεί ότι οι σύνδικοι πτώχευσης δεν ήταν υποχρεωμένοι να οργανώσουν αυτή την προκήρυξη υποβολής προσφορών. Εάν δεν συνυπολογίσουμε τις πληροφορίες που είχαν στη διάθεσή τους και την πίεση χρόνου που αντιμετώπιζαν λόγω της προθεσμίας που είχαν επιβάλει οι δανειστές της ενδιάμεσης πίστωσης, θα ήταν ορθό να συμπεράνουμε ότι οι σύνδικοι πτώχευσης σεβάστηκαν τις σχετικές νομοθετικές διατάξεις. Ολοκληρώνοντας θα πρέπει να αναφερθεί ότι επιβεβαιώθηκε το γεγονός ότι οι δύο εταιρείες (DAF NV και DAF Trucks NV) αποτελούν δύο διαφορετικά νομικά πρόσωπα τα οποία είναι ανεξάρτητα μεταξύ τους.
Αναφορικά με τα τρία εναπομένοντα στοιχεία που προαναφέρθηκαν και τα οποία συνιστούν κρατική ενίσχυση στην εταιρεία DAF NV θα πρέπει να συμπεράνουμε ότι εμπίπτουν στις διατάξεις του άρθρου 92 παράγραφος 1 της συνθήκης ΕΚ και του άρθρου 61 παράγραφος 1 της συμφωνίας για την ίδρυση του ΕΟΧ, επειδή η εταιρεία DAF NV συμμετείχε πολύ ενεργά στο ενδοκοινοτικό εμπόριο κλειστών και ανοικτών φορτηγών όπου και κατείχε το 2,7 και το 8 % αντίστοιχα του μεριδίου αγοράς το 1992, το οποίο ήταν και το τελευταίο έτος της λειτουργίας της.
VI
Η ολλανδική κυβέρνηση, με την παράλειψή της να κοινοποιήσει τις δύο προαναφερθείσες εναπομένουσες ενισχύσεις, που αφορούσαν δύο διαφορετικά δάνεια ΤΟΚ και με τη χορήγηση προκαταβολής ύψους 1,55 εκατομμυρίων ολλανδικών φιορινών στο πλαίσιο κοινοποιηθέντος δανείου έρευνας, πριν αυτό εγκριθεί από την Επιτροπή και εν πάσει περιπτώσει πριν από την πτώχευσή της η DAF NV παραβίασε το άρθρο 93 παράγραφος 3 της συνθήκης ΕΚ. Η Επιτροπή δεν ήταν σε θέση να υποβάλει τις παρατηρήσεις της σχετικά με τα μέτρα αυτά προ της εφαρμογής τους, επειδή ακριβώς η ολλανδική κυβέρνηση δεν κοινοποίησε τα εν λόγω μέτρα εκ των προτέρων στην Επιτροπή. Συνεπώς, λόγω του γεγονότος ότι η χορήγηση των ενισχύσεων αυτών παραβιάζει το άρθρο 93 παράγραφος 3 της συνθήκης ΕΚ, οι ενισχύσεις αυτές είναι παράνομες.
VII
Στο άρθρο 92 παράγραφος 1 της συνθήκης ΕΚ ορίζεται ότι, εξαιρουμένων των επιτρεπομένων παρεκκλίσεων, οι ενισχύσεις που νοθεύουν ή απειλούν να νοθεύσουν τον ανταγωνισμό δια της ευνοϊκής μεταχειρίσεως ορισμένων επιχειρήσεων ή ορισμένων κλάδων παραγωγής είναι ασυμβίβαστες με την κοινή αγορά κατά το μέτρο που επηρεάζουν τις μεταξύ των κρατών μελών συναλλαγές. Το άρθρο όμως 92 παράγραφοι 2 και 3 της συνθήκης ΕΚ ορίζει τις προϋποθέσεις κάτω από τις οποίες είναι δυνατόν να επιτραπούν παρόμοιες ενισχύσεις.
Το άρθρο 92 παράγραφος 2 της συνθήκης ΕΚ κατονομάζει ορισμένα είδη ενισχύσεως τα οποία συμβιβάζονται με την κοινή αγορά. Λόγω της φύσης, της γεωγραφικής θέσης, και του στόχου της εν λόγω ενίσχυσης τα σχετικά κριτήρια δεν τυγχάνουν εφαρμογής.
Το άρθρο 92, παράγραφος 3 της συνθήκης ΕΚ καθορίζει ορισμένα είδη ενισχύσεων που ενδεχομένως συμβιβάζονται με την κοινή αγορά. Το κατά πόσον οι ενισχύσεις συμβιβάζονται εξετάζεται μέσα στο πλαίσιο ολόκληρης της Κοινότητας και όχι ενός μενονωμένου κράτους μέλους. Οι οριζόμενες στο άρθρο 92 παράγραφος 3 της συνθήκης ΕΚ εξαιρέσεις από τις αρχές του άρθρου 92 παράγραφος 1 της συνθήκης ΕΚ, ερμηνεύονται υπό στενή έννοια κατά την εξέταση οποιουδήποτε καθεστώτος ενισχύσεων ή μεμονωμένης ενίσχυσης λαμβάνοντας υπόψη τις αρχές που διατυπώνονται στο άρθρο 3 στοιχείο στ) της συνθήκης ΕΚ, έτσι ώστε να διασφαλιστεί η ομαλή λειτουργία της κοινής αγοράς.
Ειδικότερα η Επιτροπή έχει υιοθετήσει ένα κοινοτικό πλαίσιο για τις ενισχύσεις στην αυτοκινητοβιομηχανία το οποίο καθορίζει τα κριτήρια για την εκτίμηση του συμβιβάσιμου των κρατικών ενισχύσεων στον κλάδο αυτό με τη λειτουργία της κοινής αγοράς, περιορίζοντας κατ' αυτόν τον τρόπο τα περιθώρια ερμηνείας κατά την εφαρμογή του άρθρου 92 παράγραφος 3 στοιχείο γ) της συνθήκης ΕΚ.
Όπως διευκρινίστηκε προηγουμένως καθώς και κατά την έναρξη της διαδικασίας, η Επιτροπή έχει την πεποίθηση ότι και οι δύο ενισχύσεις έπρεπε να κοινοποιηθούν σύμφωνα με το πλαίσιο ενισχύσεων στην αυτοκινητοβιομηχανία το οποίο ίσχυε την περίοδο που χορηγήθηκαν οι ενισχύσεις (1990, 1991 και 1992). Κατά συνέπεια η Επιτροπή οφείλει να εξετάσει κατά πόσον οι εν λόγω ενισχύσεις συμβιβάζονται με τα κριτήρια που καθορίζονται στο πλαίσιο αυτό.
Παρόλο που η περιοχή του Νοτιοανατολικού Brabant στις Κάτω Χώρες όπου ευρίσκονται οι εγκαταστάσεις της εταιρείας DAF εντάχθηκε πρόσφατα από την Επιτροπή στις περιοχές του στόχου αριθ. 2, η εν λόγω περιοχή δεν ανήκε κατά την εποχή που χορηγήθηκαν οι ενισχύσεις (1990, 1991 και 1992) στις επιλέξιμες περιοχές για περιφερειακές ενισχύσεις κατά την έννοια του άρθρου 92 παράγραφος 3 στοιχεία α) ή γ) της συνθήκης ΕΚ ούτε είναι δυνατό να θεωρηθεί ότι οποιαδήποτε από τις εν λόγω ενισχύσεις εξυπηρετούσαν περιφεριακούς στόχους.
Αναφορικά με την προκαταβολή ενίσχυσης ύψους 1,55 εκατομμυρίων ολλανδικών φιορινών για Ε και Α, η οποία κοινοποιήθηκε μεν αλλά δεν εγκρίθηκε, η Επιτροπή παρατηρεί ότι σχημάτισε τη γνώμη ότι η εταιρεία DAF NV δαπάνησε πριν τεθεί υπό καθεστώς πτώχευσης 18,3 εκατομμυρίων ολλανδικών φιορινών για τις ανάγκες προγράμματος το οποίο είναι γνωστό υπό την ονομασία VOLEM (εσπευσμένη ανάπτυξη μηχανών χαμηλής εκπομπής καυσαερίων) το οποίο σύμφωνα με τον εμπειρογνώμονα της Επιτροπής επί θεμάτων μηχανών εμπεριέχει σκοπούς ώστε να δικαιολογήσει το επίπεδο ενίσχυσης που πραγματικά χορηγήθηκε. Η διαπίστωση αυτή αφορά ειδικότερα την έρευνα που σχετίζεται με την μελέτη της ρογής του αέρα της μηχανής χρησιμοποιώντας μαθηματικά μοντέλα σε υπολογιστή τα οποία απεικονίζουν σε οθόνη τη ροή του αέρα. Κατ' αυτόν τον τρόπο η χορήγηση της ενίσχυσης αυτής είναι σύμφωνη με τις κατευθυντήριες γραμμές περί εκτίμησης της ενίσχυσης Ε και Α σύμφωνα με το κοινοτικό πλαίσιο για τις κρατικές ενισχύσεις στην αυτοκινητοβιομηχανία και συνεπώς πληρούνται οι προϋποθέσεις για την υποβολή αίτησης εξαίρεσης κατ' εφαρμογή του άρθρου 92 παράγραφος 3 στοιχείο γ) της συνθήκης ΕΚ.
Αναφορικά με την αναδιάταξη του δανείου NTG-TOK, οι διατάξεις του προαναφερθέντος πλαισίου για τη χορήγηση ενισχύσεων διάσωσης και αναδιάρθρωσης είναι οι μόνες σχετικές δεδομένου ότι η εν λόγω εταιρεία είχε ήδη λάβει το μέγιστο δυνατό επίπεδο ενίσχυσης στο πλαίσιο του εγκριθέντος σχεδίου ενίσχυσης ΤΟΚ και ως εκ τούτου οποιαδήποτε προσαύξηση της χορηγούμενης ενίσχυσης δεν θα ήταν αναγκαία για την επίτευξη των αρχικών στόχων του προγράμματος ενίσχυσης.
Η αναδιάταξη του δανείου ΤΟΚ του Δεκεμβρίου 1990 η οποία επέτρεψε στην εταιρεία DAF NV να μην εξοφλήσει μέρος του δανείου κατά τη διάρκεια των ετών 1990-1992, περίοδο κατά την οποία η εν λόγω εταιρεία αντιμετώπιζε δυσχέρειες και εμφάνισε συσσωρευμένες ζημίες στους ενοποιημένους λογαριασμούς ύψους 880 εκατομμυρίων ολλανδικών φιορινών, εμπεριέχει ορισμένα στοιχεία που συνιστούν ενίσχυση διάσωσης και τα οποία θα ήταν δυνατό να εγκριθούν μόνο κάτω από εξαιρετικές συνθήκες. Σύμφωνα με τις κατευθυντήριες γραμμές του προαναφερθέντος πλαισίου, η χορήγηση παρόμοιων ενισχύσεων πρέπει να «συνδέεται με την ύπαρξη ικανοποιητικού σχεδίου αναδιάρθρωσης και να αποφασίζεται μόνο σε περιπτώσεις όπου μπορεί να αποδειχθεί ότι τα κοινοτικά συμφέροντα εξυπηρετούνται κατά τον καλύτερο δυνατό τρόπο με τη διατήρηση της βιομηχανίας σε λειτουργία και με την αποκατάσταση της βιωσιμότητάς της. Είναι επίσης αναγκαίο να εξασφαλισθεί ότι οι ενισχύσεις αυτές δεν θα επιτρέψουν στο δικαιούχο να αυξήσει το μερίδιο της αγοράς που κατέχει εις βάρος των ανταγωνιστών του που δεν λαμβάνουν παρόμοιες ενισχύσεις. Σε περιπτώσεις όπου ορισμένες εταιρείες συνεχίζουν να παρουσιάζουν πλεονάζουσα παραγωγική ικανότητα, όπως π.χ. στον τομέα των οχημάτων επαγγελματικής χρήσης, η Επιτροπή είναι δυνατό να απαιτήσει τη μείωση της παραγωγικής ικανότητας ώστε να συνεισφέρει κατ' αυτόν τον τρόπο στη γενική ανάκαμψη του τομέα αυτού. Παρόλο που η εταιρεία DAF NV παρουσίαζε πλεονάζουσα παραγωγική ικανότητα, δεν προέβη στην ανάπτυξη και στην υλοποίηση προγράμματος αναδιάρθρωσης στο οποίο να προβλέπεται μείωση της πλεονάζουσας παγαγωγικής ικανότητας». Η εταιρεία DAF NV αποφάσισε να εκπονήσει σχέδιο προγράμματος ριζικής αναδιάρθρωσης το οποίο περιελάμβανε και τη μείωση μέρους της πλεονάζουσας παραγωγικής ικανότητας μόλις στα τέλη του 1992, οπότε και η οικονομική κατάσταση της εταιρείας είχε επιδεινωθεί τόσο ώστε οι τράπεζες απείλησαν να αναστείλουν τη χορήγηση πιστώσεων. Το πρόγραμμα αυτό δεν εφαρμόσθηκε ποτέ επειδή η εταιρεία τέθηκε το Φεβρουάριο του 1993 υπό καθεστώς αναστολής πληρωμών όταν απέτυχε να εξασφαλίσει κονδύλιο για το εν λόγω πρόγραμμα.
Αναφορικά με τη χορήγηση του δανείου NML-TOK πρέπει να τονισθεί ότι στην περίπτωση αυτή εφαρμόζονται διάφορες διατάξεις των κατευθυντηρίων γραμμών του προαναφερθέντος πλαισίου. Οι διατάξεις του εν λόγου πλαισίου περί χορήγησης ενισχύσεων για Ε και Α προβλέπουν ότι «η Επιτροπή θα συνεχίζει να αντιμετωπίζει ευνοϊκά τις ενισχύσεις για προ-ανταγωνιστικές δραστηριότητες Ε και Α. Παράλληλα όμως, η Επιτροπή συμμορφούμενη προς το πλαίσιο για τη χορήγηση κρατικών ενισχύσεων για σκοπούς Ε και Α (1), θα διασφαλίσει τη χάραξη σαφούς διαχωριστικής γραμμής μεταξύ της αυτούσιας έρευνας και ανάπτυξης και της εισαγωγής νέων τεχνολογιών που συνδέονται με τις επενδύσεις παραγωγής (εκσυγχρονισμός)(1) ΕΕ αριθ. C 83 της 11. 4. 1986, σ. 2.». Το εν λόγω πλαίσιο αναφέρει στο τμήμα περί χορήγησης ενισχύσεων για εκσυγχρονισμό και εισαγωγή καινοτομιών ότι «στο πλαίσιο της δημιουργίας μιας αυθεντικής εσωτερικής αγοράς οχημάτων με κινητήρα ο ανταγωνισμός μεταξύ των κατασκευαστών θα γίνει εντονότερος γεγονός που θα επαυξήσει την στρεβλωτική επίδραση των ενισχύσεων. Για τον λόγο αυτό η Επιτροπή θα υιοθετήσει αυστηρότερη στάση έναντι των ενισχύσεων για εκσυγχρονισμό και εισαγωγή καινοτομιών. Η ανάληψη των παραπάνω δραστηριοτήτων θα πρέπει να γίνεται από τις ίδιες τις εταιρείες και η χρηματοδότησή τους να πραγματοποιείται κανονικά είτε από τους ιδίους πόρους των εταιρειών είτε μέσω εμπορικών δανείων και να αποτελείται τμήμα της συνήθους επιχειρηματικής τους συμπεριφοράς στο πλαίσιο μιας ανταγωνιστικής αγοράς». . . . . «Η προταθείσα ενίσχυση για εισαγωγή καινοτομιών θα εξετασθεί έτσι ώστε να καθοριστεί κατά πόσον σχετίζεται πραγματικά με την εισαγωγή αυθεντικών καινοτόμων προϊόντων ή διαδικασιών σε κοινοτικό επίπεδο». Το προαναφερθέν πλαίσιο αναφέρει στο τμήμα περί χορήγησης ενισχύσεως για περιβαλλοντικούς σκοπούς και για εξοικονόμηση ενέργειας ότι «η ανάπτυξη οχημάτων που ρυπαίνουν λιγότερο και εξοικονομούν ενέργεια αποτελεί συνήθη απαίτηση για τη βιομηχανία, η οποία επιβάλλεται εν μέρει από την κοινοτική νομοθεσία και για το λόγο αυτό η χρηματοδότησή της θα πρέπει να γίνεται από τους ιδίους πόρους των εταιρειών».
Η Επιτροπή, λαμβάνοντας υπόψη τη συμβουλή του εμπειρογνώμονα της επί θεμάτων αυτοκινήτων, υποστηρίζει την άποψη ότι οι δραστηριότητες που ενισχύονται από το δάνειο ΤΟΚ δεν συνιστούν προ-ανταγωνιστική έρευνα η οποία δύναται να θεωρηθεί ότι αποτελεί βασική ή εφαρμοσμένη έρευνα. Το σχέδιο για το οποίο χορηγήθηκε η ενίσχυση αφορούσε το τελευταίο στάδιο ανάπτυξης ενός νέου μοντέλου φορτηγού μεσαίου μεγέθους και τις σχετικές δαπάνες για το σχεδιασμό και την παραγωγή των μοντέλων αυτών. Το σχέδιο αυτό αφορούσε λοιπόν τη φάση του κύκλου Ε και Α τη σχετική με την ανάπτυξη και την προετοιμασία της μαζικής παραγωγής. Οι δραστηριότητες που έτυχαν ενίσχυσης πραγματοποιήθηκαν κατά την περίοδο Ιανουαρίου 1991 - Ιουλίου 1992, δηλαδή λίγο πριν από την εισαγωγή στην αγορά των σειρών DAF 75 και DAF 85 (φθινόπωρο 1992). Η πραγματοποίηση οποιαδήποτε μορφής προ-ανταγωνιστικών ερευνών όπως αυτές περιγράφονται εν μέρει στην τεκμηρίωση που παρείχαν οι ολλανδικές αρχές θα πρέπει να είχε λάβει χώρα στα πρώτα στάδια του σχεδίου (1988-1990) κατά τα οποία δεν χορηγήθηκαν δάνεια TOK ή αποτελούσαν στόχο του σχεδίου (VOLEM) για το οποίο έγινε ξεχωριστή κοινοποίηση ενίσχυσης για Ε και Α (βλέπε ανωτέρω).
Ύστερα από την ανάλυση των στοιχείων που διαβίβασαν οι ολλανδικές αρχές και ειδικότερα ύστερα από την ανασκόπηση των συγκριτικών δοκιμών της εν λόγω σειράς μοντέλων με τα μοντέλα των ανταγωνιστών, ο εμπειρογνώμονας τον οποίο συμβουλεύτηκε η Επιτροπή θεωρεί ότι η νέα σειρά μοντέλων δεν εισάγει οποιαδήποτε καινοτομία στον τομέα αυτό σ' ότι αφορά το σχεδιασμό και τις επιδόσεις στην εξοικονόμηση καυσίμων, όσο και το λειτουργικό κόστος, την απόδοση, το θόρυβο και τις εκπομπές καυσαερίων. Το γεγονός αυτό δεν συνεπάγεται ότι τα προϊόντα αυτά είναι κακής ποιότητας, αντίθετα μάλιστα κατατάσσονται συστηματικά σε όλες τις έρευνες αγοράς μεταξύ των καλύτερων προϊόντων που έχει να προσφέρει το τμήμα αυτό της ευρωπαϊκής αγοράς φορτηγών μεσαίου μεγέθους.
Όπως περιγράφεται και στο προαναφερθέν πλαίσιο, η ανάπτυξη νέων μοντέλων τα οποία ρυπαίνουν λιγότερο και έχουν μικρότερη κατανάλωση καυσίμων απ' ότι τα μοντέλα της προηγούμενης γενεάς, αποτελεί συνήθως προϋπόθεση για όλες τις εταιρείες κατασκευής φορτηγών ώστε να παραμείνουν ανταγωνιστικές στην ευρωπαϊκή αγορά φορτηγών. Για τον λόγο αυτό δεν θα έπρεπε κατά τεκμήριο να χορηγείται ενίσχυση σε παρόμοιες συνήθεις επιχειρηματικές δραστηριότητες.
Επομένως, κατά τη χορήγηση των δύο τελευταίων ενισχύσεων δεν πληρούνται οι προϋποθέσεις οι οποίες είναι αναγκαίες για την εφαρμογή των διατάξεων εξαίρεσης που προβλέπονται στο άρθρο 92 παράγραφος 3 στοιχείο γ) της συνθήκης ΕΚ, όπως ορίζει το κοινοτικό πλαίσιο για την αυτοκινητοβιομηχανία.
Έχοντας υπόψη όλη την επιχειρηματολογία που αναπτύχθηκε ανωτέρω, οι προαναφερθείσες ενισχύσεις στην εταιρεία DAF NV είναι όχι μόνο παράνομες επειδή η ολλανδική κυβέρνηση δεν τήρησε τις υποχρεώσεις της σύμφωνα με το άρθρο 93 παράγραφος 3 της συνθήκης ΕΚ, αλλά δεν συμβιβάζονται και με την κοινή αγορά επειδή δεν πληρούν τις προϋποθέσεις εξαίρεσης που καθορίζονται στο άρθρο 92 της συνθήκης ΕΚ. Συνεπώς, οι εν λόγω ενισχύσεις δεν συμβιβάζονται ούτε με τη συμφωνία ΕΟΚ.
VIII
Όπως διευκρινίστηκε κατά την έναρξη της διαδικασίας, σε περίπτωση που η εξέταση της υπόθεσης οδηγήσει στο συμπέρασμα ότι χορηγήθηκε στην πρώην εταιρεία DAF κρατική ενίσχυση που είναι παράνομη ή δεν συμβιβάζεται με την κοινή αγορά δεν είναι δυνατόν να επιστραφεί από την εταιρεία εκκαθάρισης, η Επιτροπή θα εξετάσει κατά πόσο είναι δυνατό να επιστραφεί η ενίσχυση από τη νέα εταιρεία του ομίλου DAF, την DAF Trucks NV.
Δεδομένου ότι, όπως προαναφέρθηκε, οι εταιρείες DAF NV και DAF Trucks NV αποτελούν δύο διαφορετικά νομικά πρόσωπα και ότι τα στοιχεία του ενεργητικού της DAF NV πωλήθηκαν σύμφωνα με τις διαδικασίες που προβλέπονται από την ολλανδική νομοθεσία σε περίπτωση πτώχευσης, η Επιτροπή δεν θα απαιτήσει την επιστροφή των ενισχύσεων αυτών από την DAF Trucks NV ακόμη και αν αποδειχθεί εκ των υστέρων ότι οι ενισχύσεις αυτές δεν είναι δυνατό να επιστραφούν (εξ ολοκλήρου) από την υπό εκκαθάριση DAF NV,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η ενίσχυση ύψους 1,55 εκατομμυρίων ολλανδικών φιορινών που καταβλήθηκε από την ολλανδική κυβέρνηση στην εταιρεία DAF NV πριν η Επιτροπή εγκρίνει το κοινοποιηθέν σχέδιο χορήγησης ενίσχυσης για Ε και Α είναι παράνομη. Ωστόσο, η εν λόγω ενίσχυση συμβιβάζεται με την κοινή αγορά δυνάμει του άρθρου 92 παράγραφος 3 στοιχείο γ) της συνθήκης ΕΚ και κατά συνέπεια συμβιβάζεται με τη συμφωνία ΕΟΧ.
Άρθρο 2
Η χορήγηση των δύο ενισχύσεων από την ολλανδική κυβέρνηση στην εταιρεία DAF NV στο πλαίσιο του καθεστώτος χορήγησης ενισχύσεων ΤΟΚ και οι οποίες κατά την ημερομηνία που η εν λόγω εταιρεία ετέθη υπό καθεστώς αναστολής πληρωμών ανέρχονταν σε 17 721 000 ολλανδικά φιορίνια και 393 000 ολλανδικά φιορίνια αντίστοιχα, με βάση το επιτόκιο αναφοράς που χρησιμοποιείται για τον υπολογισμό του καθαρού ισοδύναμου ποσού χορήγησης περιφερειακής ενίσχυσης από τις Κάτω Χώρες, είναι παράνομη και ασυμβίβαστη με την κοινή αγορά κατά την έννοια του άρθρου 92 παράγραφος 1 της συνθήκης ΕΚ και κατά συνέπεια ασυμβίβαστη με τη συμφωνία ΕΟΧ.
Άρθρο 3
Η ολλανδική κυβέρνηση θα αναζητήσει από την εταιρεία DAF NV το ποσό της ενίσχυσης που αναφέρεται στο άρθρο 2, στο οποίο περιλαμβάνονται και οι τόκοι από την ημερομηνία χορήγησης, με επιτόκιο ίσο με το επιτόκιο αναφοράς που ισχύει κατά την ημερομηνία αυτή και χρησιμοποιείται για τον υπολογισμό του καθαρού ισοδύναμου επιδότησης των περιφερειακών ενισχύσεων στις Κάτω Χώρες.
Άρθρο 4
Η ολλανδική κυβέρνηση ενημερώνει την Επιτροπή εντός δύο μηνών από την ημερομηνία κοινοποίησης της παρούσας απόφασης για τα μέτρα τα οποία έλαβε ώστε να συμμορφωθεί προς την παρούσα απόφαση.
Άρθρο 5
Η παρούσα απόφαση απευθύνεται στο Βασίλειο των Κάτω Χωρών.
Βρυξέλλες, 4 Οκτωβρίου 1995.

Labels: 8
4
15
18